Document ID: 31992R0861

ΚΑΝΟΝΙΣΜΟΣ (ΕΟΚ) αριθ. 861/92 ΤΟΥ ΣΥΜΒΟΥΛΙΟΥ της 30ής Μαρτίου 1992 για τον καθορισμό, για τη συγκομιδή 1992, των μεγίστων εγγυημένων ποσοτήτων στον τομέα του ακατέργαστου καπνού
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 727/90 του Συμβουλίου της 21ης Απριλίου 1970 περί κοινής οργανώσεως της αγοράς στον τομέα του ακατέργαστου καπνού (1), και ιδίως το άρθρο 4 παράγραφος 5,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
Εκτιμώντας:
ότι η Επιτροπή πρότεινε στο Συμβούλιο αναμόρφωση της κοινοτικής νομοθεσίας στον τομέα του ακατέργαστου καπνού (4)- ότι εντούτοις δεν είναι βέβαιο ότι η αναμόρφωση αυτή θα θεσπιστεί αρκετά σύντομα ώστε να μπορέσει να εφαρμοσθεί από τη συγκομιδή του 1992- ότι θα πρέπει, κατά συνέπεια, να καθοριστούν, συντηρητικώς, οι μέγιστες εγγυημένες ποσότητες για τη συγκομιδή 1992 στο επίπεδο των ποσοτήτων που καθορίστηκαν για τη συγκομιδή 1991-
ότι, στην υποθετική περίπτωση που η αναμόρφωση δεν θα εφαρμοστεί από τη συγκομιδή 1992, τα άλλα μέτρα που πρέπει να ληφθούν, και ιδίως ο καθορισμός των τιμών και των πριμοδοτήσεων, των ποιοτήτων αναφοράς καθώς και των ζωνών παραγωγής, μπορούν να θεσπιστούν μεταγενέστερα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι μέγιστες εγγυημένες ποσότητες του καπνού σε φύλλα για τη συγκομιδή 1992 καθορίζονται όπως αναφέρονται στο παράρτημα.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαρτίου 1992.

Labels: 7
17
6